Eddy Merckx

Édouard Louis Joseph "Eddy" Merckx (Meensel-Kiezegem, Flandria, 1945eko ekainaren 17a) Belgikako txirrindulari ohia da. 1965 eta 1978 artean profesionala izan zen.

Aditu askoren ustez, historiako txirrindularirik onena da, bai eta historiako kirolari onenetako bat ere. Bost aldiz irabazi zituen bai Tourra (1969, 1970, 1971, 1972 eta 1974), baita Giroa (1968, 1970, 1972,1973 eta 1974) ere. Munduko Txirrindularitza Txapelketa hirutan irabazi zuen, behin Espainiako Itzulia, eta klasikoetan, 31 garaipen lortu zituen.

Bere karrerako 13 denboraldietan, 1.582 lasterketatan parte hartu zuen, eta horietatik 525 irabazi; horrez gain, beste hainbat ohorezko postu ere lortu zituen. Beraz, parte hartutako lasterketen % 35,5 irabazi zituen. Horregatik, eta irabazi-nahi aseezina zuelako, Eddy Merckxi "Kanibala" edo "Tervuerengo Ogroa" ezizenak jarri zizkioten.

1974 urtea biribila izan zen harentzat, txirrindularitzaren koroa hirukoitza lortu baitzuen, Italiako Giroa, Frantziako Tourra eta Mundu Txapelketa irabazi baitzituen.

1967ko abenduaren 5ean, Claudine Acou-rekin ezkondu zen eta bi seme-alaba dituzte: Sabrina (1970ean jaioa) eta Axel (1972an jaioa). Semea, aita bezala, 1993 eta 2007 artean txirrindulari profesionala izan zen.

Bizitza 
Eddy Merckx Meensel-Kiezegemen, Flandrian, jaio zen 1945eko ekainaren 17an. Hiru senidetan zaharrena izan zen; beste biak, Micheline eta Michael, bikiak ziren. Txikia zenean, Bruselako Woluwe-Saint-Pierre auzora joan ziren bizitzera eta familiak fruta-denda bat zuen han.

Izan zuen lehen bizikleta bigarren eskukoa zuen. Zortzi urte zituen eta, garai hartan, Stan Ockers belgikar txirrindularia (1956an hila, Anberesko Sei Egunetan izandako istripu batean) haren heroia izan zen.

Merckx ez zen ikasle ona izan, baina kiroletan beti nabarmendu zen. Horrela dio:

Txirrindularitza 

Eddy Merckx txirrindularitzan 1961eko uztailaren 16an hasi zen Lekenen. 1964an lortuko zuen bere lehen titulu garrantzitsua: Mundu Amateurreko Txapelketa.

1965eko maiatzaren 1ean, txirrindularitza profesionalera egin zuen salto eta palmares distiratsua lortu zuen, txirrindularitzan izandako handiena. 525 garaipen eskuratu zituenez, haren izena txirrindularitzan betirako nabarmendu zen. Garaipenaren egarri, parte hartzen zuen lehiaketa oro Kanibalaren helburu izaten zen eta ez zuen erraz amore ematen.

1970ean, munduko kirolari hoberena izendatu zuten.

1972ko urriaren 25ean, orduaren mundu marka gainditu zuen eta 49,431 km baino gehiago egin zituen Mexiko Hiriko belodromoan. 1984ra arte eutsi zion errekorrari, Francesco Moserrek hobetu zuen arte. 1964an Tokioko Joko Olinpikoetan hartu zuen parte.

Azken urteak 

Azken urteetan osasun arazo larriak izan ditu. Urdaila gutxitu eta 2004an zertxobait galtzea lortu badu ere, gizeneriak hartu du.

RTBFn aholkulari izateaz gain, Eddy Merckx Cycles enpresa sortu zuen, 30 bat langileko enpresa. 2004 arte, Grand Prix Eddy Merckx erlojuaren kontrako karrera antolatu zuen Brusela inguruan.

2007an Action Damien proiektua bisitatu zuen Kinshasan eta legenar eta tuberkulosiaren aurka borrokatzen duen Belgikako erakunde horren aitapontekoa izan zen 2008 eta 2009an.

Kirol lorpenak

Itzuli handi eta Mundu Txapelketetan izandako emaitzak

Itzuli Handiak

Beste Itzuliak

Klasikoak, Txapelketak eta Olinpiar Jokoak

Frantziako Tourra 
Bost alditan irabazi zuen Eddyk Frantziako Tourra, 34 etapatan garaipena lortuta. Edizio berean, 3 norbanako klasifikapenetan (orokorra, erregularitatea eta mendia) irabazi duen txirrindulari bakarra da eta behin baino gehiagotan egin zuen hori. Egun gehienetan maillot horia soinean izan zuena ere bada: 96 egun.

 1969an, orokorra, erregularitatea, mendia, konbinatua eta ekipotakoa (FAEMA) ere irabazi zituen. Gainera, 6 etapa garaipen lortu zituen.
 1970ean, orokorra, mendia, eta konbinatua irabazi zituen. Gainera, 8 etapa garaipen lortu zituen.
 1971n, orokorra, erregularitatea eta konbinatua irabazi zituen. Gainera, 4 etapa garaipen lortu zituen.
 1972an, orokorra, erregularitatea eta konbinatua irabazi zituen. Gainera, 6 etapa garaipen lortu zituen.
 1973an, ez zuen parte hartu.
 1974an, orokorra, konbinatua eta lehiakortasuna irabazi zituen. Gainera, 8 etapa garaipen lortu zituen.
 1975ean, bigarren geratu zen orokorrean, baina lehiakortasuna jaso zuen eta 2 etapa garaipen ere lortu zituen.
 1977an, 6. geratu zen orokorrean.

Italiako Giroa 
Italiako Giroan 5 alditan izan zen garaile eta 24 etapa garaipen lortu zituen.
 1967an, 9. izan zen orokorrean eta 2 etapa garaipen lortu zituen.
 1968an, orokorra, erregularitatea, mendia eta ekipotakoa (FAEMA) lortu zituen. 3 etapa garaipen ere bai.
 1969an, gero ezezkoa esan bazuten ere, doping kontrolean positibo eman zuen eta deskalifikatua izan zen. Positibo faltsu honen aurretik 4 garaipen etapa lortuak zituen jada.
 1970ean, orokorra eta ekipotakoa (FAEMINO) lortu zituen. 3 etapa garaipen ere bai.
 1972an, orokorra eta ekipotakoa (Molteni) lortu zituen. 4 etapa garaipen ere bai.
 1973an, orokorra, erregularitatea, konbinatua eta ekipotakoa (Molteni) lortu zituen. 6 etapa garaipen ere bai.
 1974an, orokorra eta konbinatua lortu zituen. 2 etapa garaipen ere bai.
 Bere azken Giroan, 1976an, 8. geratu zen orokorrean.

Espainiako Vuelta 
Behin bakarrik hartu du parte, 1973an, eta Eddy Merckx garaile izan zen orokorrean, erregularitatean, tarteko helmugetan eta konbinatuan. Gainera, 6 etapa irabazi zituen.

Txirrindularitzako Munduko Txapelketak 
Txirrindularitzako Munduko Txapelketetan 3 garaipen lortu zituen profesional gisan eta bat amateur bezala; azkena, 1964an, Sallanchesen (Frantzia) eginiko txapelketan.

Maila profesionalean lortutako garaipenak hurrengoak izan ziren:
 1967an Heerlenen (Herbehereak).
 1971n Mendrision (Suitza).
 1974an Montrealen (Kanada)

Klasikoak 
Hauek izan ziren ezagunenak

Taldeak 
 Solo-Superia (1965)
 Peugeot-BP (1966-1967)
 Faema (1968-1970)
 Molteni (1971-1976)
 Fiat (1977)
 C&A (1978)

Erreferentziak

Kanpo estekak 
 
  Txirrindulari bilatzailea: Eddy Merckx
  Lequipe.fr: La fiche de Eddy Merckx
  Lequipe.fr: La carriere d'Eddy Merckx
  http://www.monsieur-biographie.com/celebrite/biographie/eddy_merckx-10114.php Monsieur-biographie: Biographie de Eddy Merckx

Txirrindulari ohiak
Frantziako Tourraren irabazleak
Italiako Giroaren irabazleak
Flandriako txirrindulariak
Espainiako Vueltaren irabazleak
Ohorezko Legioko zaldunak
Ohorezko Legioko komandanteak
Italiako Giroko etapa irabazleak
1964ko Udako Olinpiar Jokoetako txirrindulariak